**Z A P I S N I K**

**19. sestanka Sveta Osnovne šole Toneta Pavčka**, ki je bil **v torek, 3. 3. 2015,** ob 17. uri v zbornici šole

**Prisotni:** Tatjana Kupljenik, Nataša Trajkovski, Mojca Žefran, Andreja Rafeq Obrekar, Milan Ovnik, Zvonko Papež, Damjan Zupančič, Franci Rovšek, Danijel Brezovar (ravnatelj), Irena Kozlevčar (pomočnica ravnatelja, vodja vrtca), Milena Murn (računovodkinja), Vida Muhič (poslovna sekretarka), Maja Oštir (zapisnikarica)

**Opravičeno odsotni:** Justina Drenik, Janez Zupančič, Cesar Tanja

Sestanek je vodila predsednica Sveta zavoda OŠ Toneta Pavčka Tatjana Kupljenik. Predlagala je naslednji dnevni red:

1. Pregled realizacije sklepov in potrditev zapisnikov preteklih sestankov
2. Poročila inventurnih komisij
3. Finančno poročilo za leto 2014 in realizacija finančnega načrta po denarnem toku
4. Sprejem Poslovnika o delu sveta šole
5. Potrditev Poslovnika o delu sveta staršev
6. Poročilo o realizaciji učno-vzgojnega programa v 1. ocenjevalnem obdobju
7. Poročilo o delovanju šolskega sklada in potrditev programa za leto 2015
8. Zaposlovalna politika zavoda
9. Predlogi in pobude
10. Ugotavljanje uspešnosti ravnatelja

Prisotni so se s predlaganim dnevnim redom strinjali.

**SKLEP 1:**

**Svet OŠ Toneta Pavčka je soglasno potrdil predlagani dnevni red sestanka.**

**K točki 1**

Predsednica je pozdravila vse navzoče, ugotovila sklepčnost in povzela pomembnejše ugotovitve in uresničevanje sklepov predhodnih sej. Člani so skupaj z vabilom prejeli zapisnik 15. sestanka Sveta OŠ Toneta Pavčka in zapisnike treh korespondenčnih sej. Glede predloga za izvedbo šole v naravi v 3. razredu je pojasnila, da je bil predlog predstavljen staršem, ki se z izvedbo strinjajo, tečaj prilagajanja na vodo pa ostaja v 1. razredu. Preostali sklepi, ki so bili podani na predhodnem sestanku, se uspešno realizirajo.

**SKLEP 2:**

**Svet OŠ Toneta Pavčka je soglasno z dvigom rokom potrdil realizacijo preteklih sklepov ter zapisnike 15. sestanka ter 16., 17. in 18. korespondenčne seje.**

**K točki 2**

Delo inventurnih komisij je predstavila Vida Muhič. Članom komisij so bili izdani sklepi za popis osnovnih sredstev in drobnega inventarja, za popis zalog živil v kuhinji in za popis denarnih sredstev, terjatev in obveznosti na dan 31. 12. 2014. Inventura je potekala v mesecu decembru, pet dni v šoli in pet dni v vrtcu. Za razliko od lanskega leta, ko je bila inventura precej pestra in raznolika, je letos z uporabo čitalnika črtnih kod popis potekal hitro in tekoče.

Ugotovljeno je bilo, da je nekaj nalepk z inventarja bodisi odpadlo ali pa so bile uničene, zato je komisija predlagala, da se manjkajoče nalepke nadomesti z novimi. Med letom je bilo nekaj opreme preseljene iz stare šole, o čemer je bila občina tudi obveščena. Inventurna komisija je nekaj opreme predlagala za odpis, večina odpisane opreme pa je starejše od treh let. Iz uporabe je bilo odstranjenih tudi 24 stolov iz jedilnice, ki so bili polomljeni in niso bili varni za uporabo. Ti stoli niso bili odpisani, temveč so v postopku reklamacije.

Inventurne komisije za popis terjatev in obveznosti so popisale tudi stanje sredstev, terjatev in obveznosti. Ugotovile so, da ima šola nekaj neporavnanih terjatev za varstvo in prehrano otrok. Tako je kar nekaj dolžnikov, ki obveznosti plačujejo z enomesečno zamudo, starejše terjatve pa so v izvršilnem postopku in se odplačujejo po obrokih. Nekaj obveznosti do dobaviteljev ni bilo poravnanih ob valuti zaradi neporavnanih terjatev občine. Plačila so bila zato izvedena v januarju 2015. Obveznosti do delavcev pa so bile poravnane pri izplačilu osebnega dohodka 5. 1. 2015 ter 29. 1. 2015 z izplačilom drugega obroka ¾ plačnih nesorazmerij.

Komisija je popisala tudi stanje zalog v kuhinji in na osnovi prejemov in porabe ugotovila manjša odstopanja, ki pa so običajna. Komisije so svoje delo pravočasno opravile, vsi popisi so bili usklajeni tudi s knjigovodskim stanjem. Predsednica se je zahvalila za poročilo.

**SKLEP 3:**

**Svet OŠ Toneta Pavčka se je seznanil s poročilom inventurnih komisij.**

**K točki 3:**

Finančno poročilo za leto 2014, ki so ga člani prejeli z vabilom, je predstavila računovodkinja Milena Murn. Vsi prihodki za leto 2014 so bili za 2,20 % višji kot leta 2013. Povišali so se prihodki od ministrstva, prihodki iz proračuna občine in prihodki od plačil staršev.

Vsi stroški za leto 2014 so bili za 2,21 % višji kot leta 2013. Povišali so se stroški za živila, stroški za kuhinjo, stroški za pouk ter dodatne in interesne dejavnosti. Višji so tudi stroški programa v vrtcu in stroški, ki jih plačujejo starši. Povečanje tako prihodkov kot stroškov je posledica večjega števila učencev in oddelkov.

Zvonko Papež je dodal, da opaža, da se stroški, ki jih plačujejo starši, povišujejo. Ravnatelj je obrazložil, da se dejavnost šole financira iz več virov. Tako ministrstvo zagotavlja sredstva za plače delavcev za sistematizirana delovna mesta, občina nakazuje sredstva za materialne stroške in dodatne dejavnosti, starši pa plačajo pripadajoči delež prehrane po odločbi CSD. Starši financirajo tudi ekskurzije, naravoslovne in tehniške dneve ter oglede predstav. Dejavnost vrtca financirajo starši skladno z odločbami CSD, razliko do polne cene pa krije občina, delno tudi ministrstvo. Milena Murn je pojasnila, da število vključenih otrok v vrtcu strmo narašča. Konec decembra 2013 je bilo v šoli 13 oddelkov, konec leta 2014 pa že 15 oddelkov.

Zvonka Papeža je zanimalo tudi izplačilo obrokov ¾ plačnih nesorazmerij. Milena Murn je pojasnila, da je bil drugi obrok ¾ plačnih nesorazmerij za vrtec v celoti izplačan v januarju 2014, za šolo pa v dveh obrokih, in sicer v februarju 2014 ter 29. 1. 2015. Sredstva za izplačilo je zagotovilo pristojno ministrstvo, za vrtec pa je bilo izplačilo zagotovljeno iz lastnih sredstev.

Zvonko Papež je na predlog občine predlagal, da izvode zbornikov in različnih publikacij, ki so izdani v okviru šolskih projektov, dobijo tudi na občini. Ravnatelj in Vida Muhič sta dodala, da izvode zbornikov vedno dobijo tudi na občini in da jim bodo le-ti ponovno posredovani, če bo za to izražena želja.

Milena Murn je glede zaloge kurilnega olja pojasnila, da je le-te na stari šoli še 5.785 litrov, zaloga je ovrednotena na približno 6.000 €. V letu 2014 je bila zaloga kurilnega olja odpisana v breme drugih stroškov. Ker kurilnega olja šola ne potrebuje, je vodstvo šole navzočim članom podalo predlog o prodaji kurilnega olja. Ravnatelj je predlagal, da bi bila možna kompenzacija s katero drugo storitvijo. Članom je tudi predlagal, da odločijo o najnižji ceni prodaje. Damjan Zupančič in Franci Rovšek sta bila mnenja, da je težko najti primeren, uraden postopek prodaje. Šola za prodajo kurilnega olja tudi ni registrirana. Navzoči člani so se nato strinjali s predlogom ravnatelja, da šola najde kupca za prodajo kurilnega olja ter da cena naj ne bo nižja od 70 % cene redne prodaje.

Milena Murn je podala tudi obrazložitev glede dodatne točke dnevnega reda, in sicer glede realizacije finančnega načrta po denarnem toku in posameznih finančnih postavk, tako prihodkov kot odhodkov. Razložila je, da je denarni tok v letu 2014 negativen zaradi slabe finančne situacije občine. Občina nam v letu 2014 ni zmogla pokrivati vseh obveznosti, tako nam konec februarja še vedno dolgujejo 83.000 € lanskih terjatev.

Zvonko Papež je dodal, da so se na občini zaradi nastale finančne situacije na kasnejši čas premaknile tudi nekatere investicije. Ravnatelj je dodal, da v takšni situaciji še niso bili, saj so bili omejeni pri nabavah, dobavitelje so morali obveščati o zamudah pri plačilih, vendar pa se nastale težave strpno in sproti rešujejo. Pričakuje, da se bo situacija do jeseni uredila.

**SKLEP 4:**

**Svet OŠ Toneta Pavčka se je seznanil s finančnim poročilom za leto 2014 in z realizacijo finančnega načrta.**

**SKLEP 5:**

**Svet OŠ Toneta Pavčka je soglasno z dvigom rok sklenil, da vodstvo šole najde kupca za kurilno olje. Cena kurilnega olja ne sme biti nižja od 70 % cene redne prodaje.**

**SKLEP 6:**

**Svet OŠ Toneta Pavčka je soglasno sklenil, da se sanacijski načrt zaradi negativnega stanja poslovanja po denarnem toku ne sprejema, ker je le-ta posledica neporavnanih obveznosti občine do zavoda in ne posledica slabega poslovanja zavoda.**

**K točki 4**

Poslovnik o delu sveta šole so člani že obravnavali na predhodnem sestanku, kjer so predlagali spremembe in dopolnitve. Dopolnjen Poslovnik so člani prejeli po elektronski pošti. Predsednica Tatjana Kupljenik je člane pozvala, da predlagani Poslovnik sprejmejo. Člani so predlagali še nekaj sprememb:

Zvonko Papež je predlagal, da se v 10.-členu odstrani zadnji stavek »Predsednik sveta je *praviloma delavec zavoda.«* Vsi navzoči so se s predlogom strinjali.

Milan Ovnik je predlagal, da bi bilo smotrno, če se Poslovnik o delu sveta šole dopolni z zakonskimi in podzakonskimi akti, na katere se delo članov sveta nanaša. Tatjana Kupljenik je pripomnila, da bi to pomenilo, da bo Poslovnik potrebno spreminjati vsakokrat, ko bodo spremembe omenjenih aktov. Pojavilo se je tudi vprašanje, kdo od članov bi bil za to pristojen. Predlagal je, da bi se uveljavila praksa, da se ob prvem sklicu seje v mandatu člane seznani z na novo veljavnimi pravilniki ter se jo tudi uvrsti na dnevni red. Člani so se s predlogom strinjali.

Milan Ovnik se je skliceval tudi na 60. c-člen Zakona o osnovni šoli in predlagal ustanovitev pritožbene komisije, ki naj bi bila imenovana za konkretne pritožbene primere. Ravnatelj in Tatjana Kupljenik sta pojasnila, da je pritožbena komisija z 10 člani že ustanovljena.

Milana Ovnika je zanimala tudi povezanost trajanja mandata v Svetu staršev OŠ Toneta Pavčka in trajanja mandata v Svetu OŠ Toneta Pavčka. Zanimalo ga je, ali se v primeru predčasne prekinitve članstva v svetu staršev prekine tudi mandat člana v svetu šole. To namreč ni nikjer opredeljeno. Ravnatelj je pojasnil, da je v aktu o ustanovitvi določeno, da tri predstavnike staršev v svet šole izvoli svet staršev izmed sebe. Mandat predstavnikov staršev v svetu šole je vezan na čas šolanja otroka. Ko otrok zaključi šolanje, članu preneha mandat v svetu šole. Mandat članov sveta šole je vezan na mandat v svetu staršev. Če članu preneha mandat v svetu staršev, preneha tudi mandat v svetu šole.

**SKLEP 7:**

**Svet OŠ Toneta Pavčka je soglasno z dvigom rok sprejel spremembo 10.-člena Pravilnika ter soglasno z dvigom rok sklenil, da se za 1. sejo v mandatu člane Sveta OŠ Toneta Pavčka seznani z zakonodajo, ki je vezana na delo članov sveta šole.**

**K točki 5**

Tatjana Kupljenik je razložila, da je bil Poslovnik o delu sveta staršev sprejet na seji sveta staršev in je navzoče člane zaprosila za formalno potrditev. Svet šole je pristojen za potrjevanje Poslovnika, vse akte tudi sprejema Svet OŠ Toneta Pavčka, zato je prav, da ga tudi potrdi. Zvonko Papež je pripomnil, da gre za interni akt sveta staršev ter da ga svet šole po njegovem mnenju ne rabi potrjevati. Navzoči člani so se nato skladno odločili, da se s Poslovnikom o delu sveta staršev le seznanijo.

**SKLEP 8:**

**Svet OŠ Toneta Pavčka je seznanjen s sprejetim Poslovnikom o delu sveta staršev, ki so ga člani Sveta staršev OŠ Toneta Pavčka sprejeli na korespondenčni seji 20. 6. 2014.**

**K točki 6**

***Poročilo o realizaciji učno-vzgojnega programa v 1. ocenjevalnem obdobju v vrtcu je predstavila vodja vrtca Irena Kozlevčar.***

V vrtcu je letos najvišje število otrok doslej, in sicer 181, ki so razporejeni v 10 oddelkih. 7 otrok je še na seznamu za sprejem. Vse strokovne delavke imajo ustrezno izobrazbo, kadrovska sestava se je nekoliko spreminjala zaradi bolniških in porodniških odsotnosti. Delo v tem šolskem letu nadaljuje tudi javna delavka, nekaj študentov pedagoške fakultete pa je na praksi. Sicer se je šolsko leto pričelo praznično, saj so 3. decembra obeležili 30-letnico delovanja vrtca. Ob tej priložnosti je bila odmevna prireditev, izdan je bil zbornik Cepetanja, strokovne delavke so pripravile tudi razstavo fotografij, ki prikazujejo 30-letno delovanje vrtca. Sicer obogatitvene dejavnosti potekajo skozi celo leto. V izvajanje so vključeni tudi zunanji izvajalci.

Pohvalila je delo strokovnih delavk pri organizaciji novoletnega bazarja, ki je bil zelo dobro obiskan, sredstva, ki so bila zbrana, pa bodo namenjena za nadstandardne dejavnosti. Izvedeno je bilo srečanje z dedki in babicami, nočni pohod z lampijoni, obisk knjižnice, na obisk pa so prišle tudi maškare.

Vrtec v dogovoru s starši organizira tudi dodatne dejavnosti, starši pa le-te tudi financirajo. V okviru dodatnih dejavnosti so si otroci ogledali dve gledališki predstavi. Skozi celo leto potekajo projekti Cepetavček bralček, Eko vrtec, Zdravje v vrtcu, Portfolio, Reggio Emilia koncept … Vrtec zgledno sodeluje tudi z zunanjimi ustanovami, zavodi in s starši, s katerimi se srečujejo v okviru delavnic in rojstnih dni.

V šolskem letu 2013/2014 je bila na vrtčevskem igrišču prvega in drugega starostnega obdobja oblikovana čutna pot. Nekaj elementov je ostalo nedokončanih, zato se dokončanje načrtuje spomladi. V letošnjem šolskem letu bo organiziran tudi vrtec v naravi, ki bo potekal od 17. do 19. junija 2015 v CŠOD Čebelica, udeležilo pa se ga bo 41 otrok. Starši so bili o podrobnostih že seznanjeni na roditeljskih sestankih.

**Poročilo o realizaciji učno-vzgojnega programa v 1. ocenjevalnem obdobju v vrtcu je predstavil ravnatelj Danijel Brezovar**

V šolskem letu 2014/2015 je na šoli 15 oddelkov. Šolsko leto se je pričelo s tremi odmevnimi projekti: na Malem Kalu je potekal harmonikarski tabor V dolino tiho, odvila se je že 8. likovna ustvarjalnica, ki je bila posvečena Lojzetu Slaku, in v ta namen je bil izdan tudi zbornik, uspešno pa je bil izveden tudi 1. pesniški natečaj Pavčkove vitice. Ravnatelj je s projektnim delom zelo zadovoljen, saj se poglobljeno izvaja. Sicer vzgojno-izobraževalno delo poteka kot je bilo načrtovano z letnim delovnim načrtom. Težave, ki se pojavljajo, se uspešno rešujejo na pedagoških konferencah in v strokovnih aktivih. Ravnatelj je opravil vse načrtovane hospitacije in s strokovnimi delavci opravil pogovore. Pohvalil je učence, ki se redno udeležujejo tekmovanj. Učenka 8. a je dosegla izjemen uspeh in na državnem tekmovanju iz angleščine osvojila 2. mesto. Šola zgledno sodeluje z zunanjim okoljem, vsakodnevno tudi z občino. Uspešno sodeluje tudi s tremi pedagoškimi fakultetami in v mesecu aprilu bo na šoli nekaj študentov na pedagoški praksi. V letošnjem šolskem letu je že bila organizirana šola v naravi za 7. razred, 5. razred pa odhaja v mesecu marcu. Kadrovska sestava je v letošnjem šolskem letu stabilna, 1 učiteljica se je vrnila s porodniškega dopusta, 2 učiteljici pa v letošnjem letu s porodniškim dopustom pričneta.

Damjan Zupančič je pohvalil idejo glede projekta vrtca v šoli v naravi. Ravnatelj je pojasnil, da je bil letos že izveden plavalni tečaj v 3. razredu, prilagajanje na vodo pa ostaja v 1. razredu. Ker so starši dali pobudo, da se šola v naravi izvede tudi v 3. razredu, je pojasnil, da se bomo prijavili na razpis. Lahko se zgodi, da se bo plavalni tečaj v 3. razredu združil s šolo v naravi.

Damjana Zupančiča je tudi zanimalo, kako rešujemo težave z učencem Romom. Ravnatelj je razložil, da se ga ne obravnava nič drugače kot ostale učence ter da zanj veljajo isti učni in vzgojni ukrepi. O težavah so takoj obveščeni tudi starši. Učenec je sicer že dobil 1. vzgojni opomin, zanj je izdelan tudi individualizirani vzgojni načrt. Po vsej verjetnosti bo osnovnošolsko izobraževanje zaključil v 6. razredu, saj le-tega tudi ponavlja.

Franci Rovšek je dodal, da je omenjeni romski učenec idol za fante, saj ga neprestano omenjajo in veliko govorijo o njem. Ravnatelj je pojasnil, da vsakodnevno spremljamo dogajanje na šoli, da učitelji redno pišejo poročila in poročajo o težavah. Tudi Tatjana Kupljenik je pojasnila, da je vse dokumentirano. Razložila je tudi, da na nekaterih šolah, v izogib disciplinskim težavam, po koncu vsakega triletja na novo oblikujejo oddelke.

Ravnatelj je dodal tudi, da je nasploh prehod iz 5. v 6. razred težaven zaradi padca ocen, razlog je v tem, da so ocene od 3. do 5. razreda previsoke. Takšne težave so prisotne tudi na drugih šolah, poudaril je, da težave rešujejo sproti na pedagoških konferencah in s strokovnimi aktivi.

Zvonko Papež je povprašal glede odprtja še enega oddelka v vrtcu v tem šolskem letu. Vodja vrtca in ravnatelj sta pojasnila, da število otrok res strmo narašča, da je že prišla pobuda za odprtje 11. oddelka, o tem so že potekali pogovori tudi na občini. Ravnatelj je pojasnil, da je potrebno najti ustrezen prostor, saj so igralnice prilagojene starosti otrok. To bi bila rešitev le za 2–3 mesece, oddelek pa bi bil polovični. Ustanovitev še enega oddelka pomeni tudi kar nekaj selitev, saj bi eno igralnico preselili na šolski del, tako bi se prerazporedili tudi razredi. Tako je bolj smotrno in lažje, če se oddelek ustanovi v jeseni. Predsednica se je obema zahvalila za poročilo.

**SKLEP 9:**

**Svet OŠ Toneta Pavčka se je seznanil s poročilom učno-vzgojno programa v vrtcu in šoli.**

**K točki 7**

Ravnatelj je predstavil poročilo o delovanju šolskega sklada v letu 2014. Delovanje šolskega sklada vodi upravni odbor sklada, ki ga sestavljajo predstavniki šole in staršev. V letu 2014 je potekel mandat prejšnjemu upravnemu odboru, zato je bil imenovan nov. Predstavil je realizacijo stroškov in prihodkov ter porabo sredstev za šolo in vrtec. Posebej je izpostavil, da so bili letos še posebej uspešni pri zbiranju donatorskih sredstev in sredstev z lastnimi akcijami.

Zvonko Papež je povprašal, čemu so namenjena sredstva, zbrana iz zbiralne akcije papirja. Ravnatelj je odgovoril, da se o tem odloči učiteljski zbor. Sredstva iz zadnje akcije so bila namenjena za oddelčne skupnosti, denarna sredstva, ki bodo zbrana na spomladanski akciji, pa bodo namenjena za šolski sklad.

Milan Ovnik je povprašal, koliko članov je bilo prisotnih na sestanku šolskega sklada in preveril, ali je Janez Zupančič opravičil svoj izostanek. Mojca Žefran je pojasnila, da so bili prisotni vsi člani, razen Janeza Zupančiča, ki je bil opravičeno odsoten. Milan Ovnik je dodal, da bi bilo v Poslovnik smiselno dodati člen, da v primeru dveh neopravičenih izostankov članu sveta preneha funkcija. Predsednica se je ravnatelju zahvalila za poročilo.

**SKLEP 10:**

**Svet OŠ Toneta Pavčka se je seznanil s poročilom šolskega sklada in potrdil program za leto 2015.**

**K točki 8**

Na željo člana Damjana Zupančiča, ki ni podal soglasja za zaposlitev čistilke za nedoločen čas, je ravnatelj razložil politiko zaposlovanja v zavodu. Damjana Zupančiča je zanimalo predvsem, zakaj se zaposluje za nedoločen čas, še posebej v teh težkih časih, ko se varčuje skorajda na vseh področjih. Po njegovem mnenju bi se lahko delalo tudi s prerazporeditvijo delavcev ali pa se vsaj zaposlilo najprej za določen čas s poskusno dobo. Ravnatelj je pojasnil, da se zaposluje za nedoločen čas le, če je potreba po tem, s poskusno dobo. Od nastopa ravnateljevega mandata dalje so bili razpisi vedno odprti za vse, vloženi sta bili dve prijavi na inšpektorat za delo ter ena tožba, ki je na sodišču trajala dve leti in bila na koncu zavržena. Pri zaposlovanju ni bilo nikoli ugotovljenih nobenih nepravilnosti, vsi postopki in razpisi so bili izpeljani pravno korektno. Zakonske podlage pri zaposlovanju so standardi in normativi, ko se dela sistematizacijo, ki mora biti potrjena s strani ministrstva in občine. Kdaj zaposliti delavca za določen in kdaj za nedoločen čas, jasno opredeljuje Zakon o delovnih razmerjih.

Ravnatelj je pojasnil, da po normativu za vrtec pripada 1 čistilka na 600 m2 površine in 1 čistilka na 900 m2 površine v šoli. Tako glede na število otrok in oddelkov šoli pripadajo 4 čistilke. Čisti se tudi telovadnica na stari šoli, saj jo v popoldanskih urah uporabljajo najemniki, čistilka tako dela tudi v deljenem delovnem času. Šola ima tudi dve kuhinji, centralno in razdelilno, zaradi večjega obsega dela v kuhinji je ena od čistilk prerazporejena.

Izpostavil je tudi, da pri zaposlovanju upošteva racionalni vidik. Skladno s sistematizacijo je v šoli zaposlen en hišnik, za enega hišnika pa delež 0,33 % zaposlitve plačuje občina, in po dogovoru z občino opravlja prevoze otrok s posebnimi potrebami na Mirno. S tem je občina zmanjšala svoje stroške, ki jih je imela s plačevanjem zunanjega izvajalca.

Damjan Zupančič je menil, da bi se do zaposlitve za nedoločen čas prišlo postopoma. Izpostavil je politiko zaposlovanja v njihovem podjetju, kjer je skorajda pravilo, da se prvotno zaposli le za določen čas s poskusno dobo. Pripomnil je tudi, da bi morda pri čiščenju ubrali sodobnejše pristope. Ravnatelj je pojasnil, da so takoj po selitvi za čiščenje hodnikov preizkušali tudi stroje, a se ni obneslo najbolje. Tudi vodja vrtca je pojasnila, da je še posebej v vrtcu pomembno, da je inventar in vse kar je v dosegu otroških rok, temeljito očiščeno in razkuženo. Ravnatelj je še pojasnil, da so pogoji zaposlovanja v gospodarstvu drugačni in dodal, da so vsi delavci v zavodu racionalno obremenjeni, strokovni delavci že nad normativi, in če le obstaja možnost, se delo, kolikor je možno, prerazporedi. Vendar je mnenja, da je prerazporejanje in dodatna obremenjenost zaposlenih možna le začasno, saj sčasoma delavec tudi pregori in tako nastopijo bolniške odsotnosti. Dodal je, da stremi k temu, da se kadrovska struktura ne menja pogosto, še posebej ne strokovni delavci, saj otroci potrebujejo stabilnost.

Zvonka Papeža je zanimalo, kakšne kriterije ravnatelj upošteva pri zaposlovanju. Ravnatelj je razložil, da predvsem pri tehničnem osebju upošteva, ali so krajani in to šteje za prednost. Prebere vse vloge, na razgovor pa običajno povabi 7–10 kandidatov, odločitev o izbiri delavca pa je samo njegova.

Damjan Zupančič je povprašal, zakaj v primeru nadomeščanj traja zaposlitev do 31. 8. in ne do meseca junija, ko je konec pouka in že nastopijo počitnice. Ravnatelj je pojasnil, da šolsko leto traja od 1. 9. do 31. 8., strokovni delavci imajo praviloma še obveznosti do 10. julija, potem nastopijo z letnim dopustom. Na delo se vrnejo v drugi polovici avgusta, tako da gre le za razliko nekaj dni, ki pa se lahko nadomestijo v vrtcu. Na vprašanje Damjana Zupančiča, ali so do sedaj vsi zaposleni poskusno delo opravili, je ravnatelj odgovoril pritrdilno. Predsednica se je ravnatelju zahvalila za pojasnilo.

**K točki 9**

**PREDLOGI in POBUDE**

Predsednica Tatjana Kupljenik je navzoče člane seznanila z ekskurzijo v London, ki se je bodo udeležili učenci 8. in 9. razreda, in sicer aprila letos. Na ekskurziji bo poleg mentorice Tatjane Kupljenik učence spremljal tudi mentor Klemen Kramar. Ker gre za ekskurzijo v tujino in ker organizacija poteka izključno v lastni režiji, gre tudi za druge oblike plačil.

Pojasnila je, da je del stroškov potrebno poravnati že pred odhodom (del akontacije za bivanje), nekaj stroškov pa se bo plačevalo sproti (hrana, prevoz, ogledi in vstopnine ...). Starši otrok, ki so se prijavili na ekskurzijo, denarna sredstva po obrokih že nakazujejo na šolski račun. V izogib temu, da na ekskurziji mentorja zalagata svoja denarna sredstva, je predlagala, da se tako Tatjani Kupljenik kot Klemnu Kramarju nakažejo zbrana denarna sredstva, ki se bodo porabila izključno za plačilo navedenih stroškov. Dodala je še, da bo po ekskurziji izdelano finančno poročilo o porabi teh sredstev.

Tatjana Kupljenik je zato navzoče člane zaprosila, da le-ti dovoljujejo, da se zbrana denarna sredstva staršev »prenakažejo« na osebni račun obema mentorjema v obliki nakazila akontacije za poravnavo stroškov. Člani na predlog niso imeli pritožb in so ga v celoti podprli.

**SKLEP 11**

**Vodji strokovne ekskurzije Tatjano Kupljenik in Klemna Kramarja se pooblasti za poslovanje z denarnimi sredstvi, namenjenimi za ekskurzijo v London tako, da se jima na njun osebni račun vplača akontacija za poravnavo stroškov.**

**K točki 10**

Predsednica je navzočim predstavila Pravilnik o ugotavljanju delovne uspešnosti ravnateljev. Člani so z vabilom prejeli okrožnico za ocenjevanje in ocenjevalni list. Odločili so se za javno ocenjevanje. Ocenjevanje je potekalo po posameznih kriterijih, skladno z določbami Pravilnika za ugotavljanje delovne uspešnosti na osnovi poročila o realizaciji letnega delovnega načrta za preteklo šolsko leto in ostalih poročil o doseženih ciljih in rezultatih dela. Predsednica je članom razložila posamezne postavke ocenjevalnega lista:

**Realizacija obsega pouka**: program zavoda je bil skladno z letnim delovnim načrtom v celoti izpeljan. Zaposleni, otroci in učenci imajo odlične pogoje za izobraževanje in delo. Tako gre v veliki meri zasluga ravnatelju, ki ima vedno posluh za sodobne pristope k poučevanju.

**Kakovost izvedbe programa**: ravnatelj vsako leto pripravi načrt izboljšav in splošno analizo, ki jo predstavi učiteljskemu zboru, svetu staršev in svetu zavoda. Na podlagi te analize predlaga izboljšavo kakovosti programa v vrtcu in šoli. Dejavnosti, dodatni programi in vsebine so opazne, prepoznavne tudi v širšem okolju, ki imajo pomen in uporabnost tudi na področjih izven šole.

**Razvojna naravnanost zavoda:** program razvoja zavoda podpira vizijo zavoda, njegovo poslanstvo in vrednote. Delavcem je omogočeno kakovostno izobraževanje in usposabljanje. Ravnatelj ima posluh za potrebe posameznikov, le-te tudi sam opazi ter svetuje.

**Zagotavljanje materialnih pogojev:** ravnatelj je izvajal različne aktivnosti in si prizadeval za pridobivanje dodatnih sredstev in drugih virov za izboljšanje in izvajanje materialnih pogojev za delovanje zavoda.

Med razpravo so se navzoči člani na podlagi 19.-člena Pravilnika o merilih za ugotavljanje delovne uspešnosti s področja šolstva in predhodno slišanega poročila predsednice Tatjane Kupljenik odločili za naslednje ocene iz štirih različnih področij ocenjevanja.

* realizacija obsega programa – 25 %
* kakovost izvedbe programa – 35 %
* razvojna naravnanost programa – 35 %
* zagotavljanje materialnih pogojev – 5 %

**UGOTOVITVENI SKLEP:**

**Svet OŠ Toneta Pavčka je ugotovil, da je ravnatelj Danijel Brezovar dosegel 100 % vrednosti meril za ugotavljanje dela plače za delovno uspešnost.**

Sestanek je bil zaključen ob 20.30.

Zapisnikarica Predsednica Sveta OŠ Toneta Pavčka

Maja Oštir Tatjana Kupljenik

Št. dokumenta: 9001-1/2015-2

Mirna Peč, 5. 3. 2015

PRILOGE:

1. Zapisnik 15. sestanka in 16., 17., 18. korespondenčne seje
2. Poročila inventurnih komisij (3)
3. Finančno poročilo za leto 2014
4. Realizacija finančnega načrta za leto 2014
5. Dopolnjen predlog Poslovnika o delu sveta šole
6. Poslovnik o delu sveta staršev
7. Poročilo o delovanju šolskega sklada
8. Program dela in finančni načrt šolskega sklada za leto 2015
9. Ocenjevalni list za določitev delovne uspešnosti ravnatelja